2กองหุ้นกู้ทิสโก้เฮ! ไม่ถึงปีแจกกว่า4%
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
19 ส.ค. 2554

โพสต์ทูเดย์ — บลจ.ทิสโก้ ยิ้ม 2 กองหุ้นกู้สร้างผลตอบแทนกว่า 4% ปิดกองทุนคืนเงินก่อนกำหนด
นายธีรนาถ รุจิเมธาภาส กรรมการ ผู้จัดการ บริษัทหลักทรัพย์จัดการกองทุน (บลจ.) ทิสโก้ เปิดเผยว่า ขณะนี้มูลค่าสินทรัพย์สุทธิ (NAV) ของกองทุนเปิดทิสโก้ สเปเชี่ยล พลัส 11 ซึ่งลงทุนหุ้นกู้ ได้เพิ่มขึ้นเป็น 10.4236 บาทต่อหน่วย และกองทุนเปิดทิสโก้ สเปเชี่ยล พลัส 12 เพิ่มขึ้นเป็น 10.4231 บาทต่อหน่วย เข้าเงื่อนไขเลิกโครงการได้ก่อนกำหนด ซึ่งใช้เวลาเพียง 11 เดือน และ 9 เดือน ตามลำดับ จากอายุโครงการ 2 ปี ให้ผลตอบแทนกว่า 4% 
บริษัทจะรับซื้อคืนหน่วยลงทุนโดยอัตโนมัติทั้งหมด เพื่อจ่ายเงินคืนผู้ถือหน่วยของกองทุนเปิด ทิสโก้ สเปเชี่ยล พลัส 11ในวันที่ 18 มี.ค. และส่วนกองทุนเปิด ทิสโก้ สเปเชี่ยล พลัส 12 รับซื้อคืนหน่วยลงทุนโดยอัตโนมัติทั้งหมดเพื่อจ่ายเงินคืนผู้ถือหน่วย ในวันที่ 23 มี.ค.นี้ ตามลำดับ
“ทั้ง 2 กองลงทุนในหุ้นกู้ธนาคารและบริษัทเอกชน เนื่องจากตอนที่ออกผลตอบแทนของหุ้นกู้สูงน่าจูงใจและมีโอกาสทำกำไรเมื่ออัตราผลตอบแทนหุ้นกู้ปรับตัวลง” 
นอกจากนี้ มีแผนขายกองทุนเปิดทิสโก้ตราสารหนี้ภาครัฐเกาหลี อายุ 1 ปี 9 เดือน เพื่อรองรับความต้องการของนักลงทุนที่ต้องการลงทุนในตราสารหนี้ที่มีความเสี่ยงต่ำ ซื้อขายได้ทุกวันทำการ 
บลจ.กรุงไทย เปิดขาย 2 กองทุน ลงทุนในพันธบัตรภาครัฐประเทศเกาหลีใต้ ตั้งแต่วันนี้ถึงวันที่ 16 มี.ค. 2553 ได้แก่ กองทุนเปิดกรุงไทยฟอเรน ฟิกซ์อินคัม 12M2 อายุ 1 ปี มูลค่า 1,500 ล้านบาท ผลตอบแทนประมาณ 1.85% ต่อปี และกองทุนเปิดกรุงไทยตราสารหนี้ เอฟไอเอฟ B อายุโครงการ 1 ปี 9 เดือน มูลค่า 700 ล้านบาท ผลตอบแทน 2.70% ต่อปี โดยจะได้รับผลตอบแทนคืนทุกๆ 3 เดือน
บลจ.นครหลวงไทย เปิดขายกองทุนพันธบัตรรัฐบาลเกาหลีใต้ อายุ 16 เดือน ผลตอบแทนประมาณ 2.35% ต่อปี และอายุ 6 เดือน ผลตอบแทนประมาณ 1.40% ต่อปี เปิดถึง 16 มี.ค.นี้ พร้อมสิทธิซื้อตั๋วแลกเงินบริษัท พร็อพเพอร์ตี้ เพอร์เฟครุ่น PF10806A ครบกำหนดวันที่ 6 ส.ค.2553